**ΟΡΙΣΜΟΙ ΚΑΙ ΑΝΤΙΚΕΙΜΕΝΟ**

**ΤΗΣ ΨΥΧΟΛΟΓΙΑΣ**

**ΜΑΘΗΜΑ 1Ο**

**APA(American Psychological Association)**  
"Η επιστημονική μελέτη της συμπεριφοράς των ατόμων και των ψυχικών διεργασιών τους".

**BPS (British Psychological Society)**  
" Η Ψυχολογία είναι η επιστημονική μελέτη των ανθρώπων, του νου και της συμπεριφοράς. Είναι τόσο ένας ακμάζων ακαδημαϊκός τομέας και μία επαγγελματική πρακτική ζωτικής σημασίας".

**EFPA (European Federation of Psychologists' Associations)**  
" Η Ψυχολογία είναι η επιστήμη που ερευνά τις ψυχικές λειτουργίες του ανθρώπου με σκοπό την κατανόηση της ανθρώπινης συμπεριφοράς τόσο στο βιολογικό της υπόβαθρο όσο και στις κοινωνικές της αλληλεπιδράσεις, την μελέτη των γενεσιουργών αιτιών της και την εξεύρεση μεθόδων και τεχνικών παρέμβασης με στόχο την τροποποίηση της σε ανθρωπιστική κατεύθυνση" ( EFPA, 2001).

Ψυχολογία είναι η επιστήμη που σκοπό έχει να περιγράψει και να εξηγήσει τη συμπεριφορά και τη νόηση κυρίως των ανθρώπων αλλά και των άλλων έµβιων όντων

Συμπεριφορά: η δραστηριότητα ενός οργανισμού που μπορεί να παρατηρηθεί από κάποιον άλλο οργανισμό ή από μηχανήματα έρευνας.

Η ψυχολογία είναι µία εμπειρική επιστήμη που χρησιμοποιεί τη μεθοδολογία των εμπειρικών επιστημών (την παρατήρηση και το πείραμα ) για να μελετήσει την ανθρώπινη συμπεριφορά και νόηση.

Η ψυχολογία ενδιαφέρεται για τον τρόπο με τον οποίο επεξεργαζόμαστε τα ερεθίσματα του περιβάλλοντός μας:

Μάθηση

Μνήμη

Αντίληψη

**Πέντε βασικές σχολές:**

1.Ψυχανάλυση Sigmund Freud (1856-1939). Έμφαση στις ασυνείδητες λειτουργίες που καθορίζουν τη συμπεριφορά μας (επιθυμίες, κίνητρα, σκέψεις κλπ.). Μελέτη μέσω ονείρων, ελεύθερων συνειρμών. Νεύρωση: σύγκρουση ασυνείδητης επιθυμίας με συμπεριφορά.

2.Συµπεριφορισµός (behaviorism): η µελέτη της παρατηρήσιµης συµπεριφοράς

Watson, Pavlov, Skinner, Thorndike



3. Γνωστική προσέγγιση: Η επιστημονική διερεύνηση νοητικών διεργασιών που συμβάλλουν στην απόκτηση, διατήρηση και χρήση της γνώσης. Η μελέτη και κατανόηση των νοητικών διεργασιών είναι πια δυνατή.  K. Lewin, E. Tolman, J. Piaget, J. Bruner, D. Ausubel , Hermann von Helmholtz.

4.Ανθρωπιστική προσέγγιση: (αποτελεί βάση για την Προσωποκεντρική, Υπαρξιακή, Gestalt ) Στο κέντρο της προσοχής είναι ο άνθρωπος κι όχι οι τεχνικές, η ερμηνεία, η μέθοδος, όπως συμβαίνει σε άλλες προσεγγίσεις (Rogers, 1980). Αξιολογεί κάθε φορά τις πράξεις, τις εμπειρίες του, με βάση εσωτερικών όρων, όρους που το ίδιο το άτομο θέτει, ή με βάση τις απόψεις, τις εκτιμήσεις και τις στάσεις άλλων ατόμων.

5.Ψυχοβιολογική προσεγγιση: Εξήγηση των ψυχολογικών διεργασιών με βάση τα φυσιολογικά συμβάντα του εγκεφάλου. Προσπάθεια αποκωδικοποίησης της λειτουργίας του εγκεφάλου. Εφαρμογή: εγκεφαλικές διαταραχές.Ewald Hering.

**Ιστορική αναδρομή**

Κλασσικοί Αρχαίοι Έλληνες

Πλάτων (427-347)Μεταφυσική. Δύο είδη επιγνώσεων: Αίσθηση –Λογική

Αριστοτέλης (384-322)Περί ψυχής. Περί Αισθήσεως και Αισθητών. Έμφαση στην προσεκτική παρατήρηση των φαινομένων, αλλά ΚΑΙ στην ερμηνεία τους με βάση τη λογική

Ιπποκράτης (460-377)Ο εγκέφαλος είναι ο «ερμηνευτής» των συνειδήσεων. Διαχωρισμός ψυχολογικών διαταραχών

Ευρωπαϊκός Διαφωτισμός: κάποιες ιδέες είναι έμφυτες στον άνθρωπο όπως ο θεός ο εαυτός, τα γεωμετρικά αξιώματα, η τελειότητα, το άπειρο

Σήμερα το πρόβλημα των έμφυτων ή περιβαλλοντικά καθοριζόμενων ικανοτήτων του ανθρώπου ονομάζεται: Πρόβλημα «φύσης-ανατροφής»Nature-Nurture problem

**ΚΛΑΔΟΙ ΤΗΣ ΨΥΧΟΛΟΓΙΑΣ**

Κλινική Ψυχολογία

Η Κλινική Ψυχολογία αποτελεί έναν από τους πιο διαδεδομένους εφαρμοσμένους κλάδους της Ψυχολογίας, καθώς ενσωματώνει επιστήμη, θεωρία και κλινική γνώση με σκοπό την κατανόηση, την πρόληψη και την ανακούφιση των δυσλειτουργιών του ατόμου, καθώς και την προώθηση της υποκειμενικής ευημερίας και προσωπικής εξέλιξής του. Βασικοί άξονες της πρακτικής της είναι η ψυχολογική αξιολόγηση και η ψυχοθεραπεία, ενώ είναι δυνατόν οι Κλινικοί Ψυχολόγοι να απασχοληθούν στην έρευνα, στη διδασκαλία, τη διαπραγμάτευση, την ιατροδικαστική μαρτυρία, κ.ά..

### Εξελικτική Ψυχολογία

H Εξελικτική Ψυχολογία αφορά στην επιστημονική μελέτη των αλλαγών που συμβαίνουν στον άνθρωπο κατά τη διάρκεια της ζωής του. Στη βάση της ασχολείται με βρέφη και παιδιά, αλλά επικεντρώνεται και στην εφηβεία, στην ανάπτυξη των ενηλίκων και στη γήρανση. H Εξελικτική Ψυχολογία εξετάζει την εξέλιξη του ατόμου σε ένα ευρύ φάσμα θεμάτων, συμπεριλαμβανομένων των κινητικών δεξιοτήτων, των ψυχο- φυσιολογικών διαδικασιών, της γνωστικής ανάπτυξης, της εκμάθησης της γλώσσας, της κοινωνικής, προσωπικής και συναισθηματικής ανάπτυξης, της έννοιας του εαυτού και του σχηματισμού ταυτότητας. Ο κλάδος της Εξελικτικής Ψυχολογίας συνδέεται με αρκετά πεδία εφαρμογής όπως η Εκπαιδευτική Ψυχολογία, η Ψυχοπαθολογία του Παιδιού και η Εγκληματολογική Εξελικτική Ψυχολογία. Επίσης, συμπληρώνει διάφορα άλλα βασικά πεδία έρευνας στην Ψυχολογία, π.χ. την Κοινωνική Ψυχολογία, τη Γνωστική Ψυχολογία, την Οικολογική Ψυχολογία και τη Συγκριτική Ψυχολογία.

### Κοινωνική Ψυχολογία

H Κοινωνική Ψυχολογία είναι ένας επιστημονικός κλάδος που ερευνά τον τρόπο που οι σκέψεις των ανθρώπων, τα συναισθήματα και οι συμπεριφορές τους επηρεάζονται από την πραγματική, τη φανταστική ή την υπονοούμενη παρουσία άλλων ατόμων. Οι όροι σκέψεις, συναισθήματα και συμπεριφορές συμπεριλαμβάνουν όλες τις ψυχολογικές μεταβλητές που μπορούν να μετρηθούν σε ένα ανθρώπινο ον και για αυτό το λόγο, οι Κοινωνικοί Ψυχολόγοι χρησιμοποιούν κατά κόρον την εμπειρική μέθοδο. Η Κοινωνική Ψυχολογία επεξηγεί την ανθρώπινη συμπεριφορά ως αποτέλεσμα της αλληλεπίδρασης της ατομικής ψυχικής διάθεσης και των άμεσων κοινωνικών καταστάσεων.

### Σχολική Ψυχολογία

Η Σχολική Ψυχολογία είναι ένα επιστημονικό πεδίο στο οποίο εφαρμόζονται οι αρχές της Κλινικής Ψυχολογίας και της Εκπαιδευτικής Ψυχολογίας για τη διάγνωση και τη θεραπεία παιδιών και εφήβων σχετικά με την συμπεριφορά τους και τις δυσκολίες μάθησης. Ως εκ τούτου, οι Σχολικοί Ψυχολόγοι είναι εκπαιδευμένοι στο να πραγματοποιούν ψυχολογικές και ψυχο-εκπαιδευτικές αξιολογήσεις, όπως και συμβουλευτική. Επίσης, ως κλάδος, εξετάζει όλες τις ψυχολογικές πλευρές της μαθησιακής διαδικασίας και συστήνει τρόπους παροχής ολοκληρωμένων ψυχολογικών υπηρεσιών σε παιδιά, έφηβους και οικογένειες στα σχολεία και σε άλλες δομές εφαρμογών. Σκοπός των υπηρεσιών αυτών είναι να προάγουν την ψυχική υγεία και να διευκολύνουν τη διαδικασία της μάθησης, συνδέοντας τις εκπαιδευτικές δομές με την οικογένεια και την τοπική κοινότητα. Ασχολείται ακόμη με τα παιδαγωγικά, διδακτικά ή οργανωτικά προβλήματα των δασκάλων, των καθηγητών και άλλων υπεύθυνων των εκπαιδευτικών συστημάτων.

Νευροψυχολογία

Η Νευροψυχολογία είναι κλάδος της Ψυχολογίας που μελετά τις σχέσεις μεταξύ της δομής και της λειτουργίας του εγκεφάλου και των ψυχολογικών λειτουργιών και της ανθρώπινης συμπεριφοράς. Εν μέρει, βασίζεται στην καταγραφή των αλλαγών που υφίστανται στις εκφάνσεις των ψυχολογικών λειτουργιών (καθημερινές συμπεριφορές, σκέψεις και επίδοση σε πειραματικές και ψυχομετρικές δοκιμασίες), όπως σχετίζονται με την ανατομική και λειτουργική ακεραιότητα του εγκεφάλου. Ως κλάδος σχετίζεται στενά με τον κλάδο της Γνωστικής Ψυχολογίας και γενικότερα με τις λεγόμενες Γνωστικές Επιστήμες.

Συμβουλευτική Ψυχολογία

Η Συμβουλευτική Ψυχολογία είναι ο εφαρμοσμένος κλάδος της Ψυχολογίας, ο οποίος διευκολύνει την -δια βίου- προσωπική και διαπροσωπική λειτουργικότητα, εστιάζοντας σε συναισθηματικές, κοινωνικές, επαγγελματικές, εκπαιδευτικές, αναπτυξιακές ανησυχίες, καθώς και σε ανησυχίες που συνδέονται με την υγεία. Επικεντρώνεται σε ομαλά και συνήθη αναπτυξιακά ζητήματα αλλά και σε δυσλειτουργικά και ασυνήθη, που σχετίζονται με την ατομική, οικογενειακή, ομαδική ή οργανωτική ανθρώπινη εμπειρία. Βοηθάει ανθρώπους με σωματικές, συναισθηματικές και ψυχικές διαταραχές να βελτιώσουν την ποιότητα της ζωής τους, να εξαλείψουν την δυσφορία και/ή την διαταραχή τους, να επιλύσουν τις κρίσεις που αντιμετωπίζουν και να αυξήσουν την ικανότητά τους να ζήσουν μια πιο λειτουργική ζωή. Θεωρείται ότι προωθεί τη θέσπιση προσωπικών στόχων και προσφέρει θετικά μοντέλα με βάση τα οποία μπορεί κανείς να ενδυναμώσει τα προτερήματά του και να δώσει στον εαυτό του τη δυνατότητα για βέλτιστη λειτουργικότητα και ποιότητα ζωής.